b'\n_START_ARTICLE_\nVAR\n_START_PARAGRAPH_\nVAR (videosodnik \xe2\x80\x93 angl. Video assistant referee) je sodni\xc5\xa1ki pomo\xc4\x8dnik, ki glavnemu sodniku pomaga pri odlo\xc4\x8ditvah s pomo\xc4\x8djo analiziranja videoposnetkov situacij v nogometni igri.\n_START_SECTION_\nVAR ekipa\n_START_PARAGRAPH_\nVAR ekipo sestavljajo videosodnik (kratica VAR) in trije pomo\xc4\x8dniki (assistant video assistant referee \xe2\x80\x93 AVAR): AVAR1, AVAR2\xc2\xa0 in AVAR3_NEWLINE_VAR je vodja videosodni\xc5\xa1ke ekipe. Dogajanje na tekmi spremlja preko glavnega monitorja. Komunicira s sodnikom na igri\xc5\xa1\xc4\x8du in mu podaja informacije, katere dogodke bi bilo treba analizirati._NEWLINE_AVAR1 spremlja dogajanje le na glavni kameri in glavnega videosodnika obve\xc5\xa1\xc4\x8da o dogajanju na igri\xc5\xa1\xc4\x8du, v primeru da VAR ocenjuje kak\xc5\xa1no drugo situacijo._NEWLINE_AVAR2 je je zadol\xc5\xbeen za pregledovanje prepovedanih polo\xc5\xbeajev._NEWLINE_AVAR3 se osredoto\xc4\x8da na televizijski prenos tekme, pomaga VAR-u pri ocenjevanju situacij in zagotavlja dobro komunikacijo med glavnim videosodnikom in drugim pomo\xc4\x8dnikom, ki pregleduje prepovedane polo\xc5\xbeaje.\n_START_SECTION_\nZgodovina\n_START_PARAGRAPH_\nSistem VAR so za\xc4\x8deli razvijati pod vodstvom Kraljeve nizozemske nogometne zveze (KVNB). Poskusno je bil uporabljen na ve\xc4\x8d tekmah prve nizozemske lige v sezoni 2012-13, \xc4\x8deprav takrat \xc5\xa1e ni imel vpliva na igro in ni spreminjal odlo\xc4\x8ditev. KVNB je zaprosila Mednarodni odbor za nogometna pravila (IFAB) za dovoljenje za obse\xc5\xbenej\xc5\xa1e testiranje sistema. \xc5\xbdeleli so namre\xc4\x8d odpraviti velike sodni\xc5\xa1ke napake, ki vplivajo na rezultat. Sepp Blatter, takratni predsednik Mednarodne nogometne zveze (FIFA), je uvedbi tehnologije v nogomet nasprotoval, njegov naslednik Gianni Infantino pa je bil ideji naklonjen._NEWLINE_VAR so v \xc5\xbeivo preizkusili na tekmah v ZDA, na prijateljski tekmi med Francijo in Italijo in na klubskem svetovnem prvenstvu leta 2016, kjer so imeli sodniki ob robu igri\xc5\xa1\xc4\x8da na voljo monitor, na katerem so lahko preverjali situacije. 3. marca 2018 je IFAB uporabo VAR-a uradno zapisal v nogometna pravila._NEWLINE_Prvo profesionalno klubsko tekmovanje, ki je uvedlo VAR na svojih tekmah, je bila prva avstralska liga. V ve\xc4\x8djih evropskih ligah so VAR za\xc4\x8deli uporabljati najprej v Bundesligi in Serie A v sezoni 2017-18, zatem v \xc5\xa1panskem prvenstvu (2018-19), vodstvo prve angle\xc5\xa1ke lige je odlo\xc4\x8dilo VAR uvesti v sezoni 2019-20. V Ligo prvakov so VAR vpeljali v izlo\xc4\x8dilni fazi sezone 2018-19.\n_START_SECTION_\nSvetovno prvenstvo 2018\n_START_PARAGRAPH_\nSvetovno prvenstvo leta 2018 v Rusiji je bilo prvo tekmovanje, ki je VAR uporabljalo v celoti, torej na vseh tekmah in vseh prizori\xc5\xa1\xc4\x8dih. Med skupinskim delom je VAR pregledal skupno 335 situacij, \xc5\xa1tirinajst sodni\xc5\xa1kih odlo\xc4\x8ditev je bilo spremenjenih na podlagi ogleda videoposnetka. Na svetovnem prvenstvu je bilo dosojenih rekordno \xc5\xa1tevilo enajstmetrovk (29), tudi zaradi uvedbe VAR-a._NEWLINE_Prva odlo\xc4\x8ditev na podlagi VAR-a je bila sprejeta na tekmi med Francijo in Avstralijo, ko je sodnik po ogledu posnetka dosodil enajstmetrovko za francosko reprezentanco. VAR je pomagal tudi v finalu med Francijo in Hrva\xc5\xa1ko, sodnik je takrat na podlagi videoposnetka dosodil enajstmetrovko za Francijo.'